AARHUS: Katrinebjerg i det nordlige Aarhus er lige nu under en kæmpe forvandling.

Flere byggeprojekter er allerede gået i jorden og to grå højhuse på 14 etager har allerede rejst sig i området, som i fremtiden er tænkt ind som et helt nyt universitetscampus. Blandt andet med flytningen af Journalisthøjskolen og en omdannelse af Defco-grunden.

Nu er vinderen af en totalentreprise på 131 nye studieboliger i området fundet. Boliger som allerede skal bygges til foråret.

De nye lejligheder bliver opført i fire klynger, og bliver bygget på den såkaldte "Hambro-grund" på Katrinebjerg.

Projektet bliver bæredygtigt, og bygherreren, Boligkontoret Århus, lover boliger med markant arkitektur, som både er til studerende og forskere. Det nye byggeri får navnet "Det Favnende Studiehus".

- Som udgangspunkt arbejdede vi med fire grundhuse. Undervejs fandt vi ud af, at et gårdrum med masser af lys, luft og plads måtte prioriteres meget højt. Og netop et stort, attraktivt gårdrum var medvirkende til, at bygherren valgte vores projekt i konkurrencen, siger afdelingsleder i Dansk Boligbyg, Bjarke R. Pedersen, som skal stå for byggeriet.